Karlalið Snæfells galt afhroð gegn firnasterku liði Keflvíkinga á laugardaginn þegar liðin mættust í 11. umferð Dominos deildar karla í körfubolta . Eftir jafna byrjun settu heimamenn í fluggírinn og skutust heilum tuttugu stigum fram úr lánlausum Snæfellingum í lok fyrsta leikhluta , 34 : 14 . Munurinn hélst að mestu í öðrum leikhluta og var staðan 53 : 36 í hálfleik . Keflvíkingar gáfu síðan ekkert eftir í seinni hálfleik . Þeir juku við forskot sitt enn frekar og komust mest þrjátíu stigum yfir um miðjan fjórða leikhluta 101 : 71 . Snæfell minnkaði þó eilítið muninn áður en leikurinn varð allur . Lokastaðan 103 : 77 fyrir Keflvíkinga . Sigurður Þorvaldsson var manna fremstur í liði Hólmara í leiknum með 24 stig en á eftir honum kom Stefán Karel Torfason með 12 stig . Pálmi Freyr Sigurgeirsson kom næstur með 9 stig og síðan Kristján Andrésson og Vance Cooksey með 8 hvor . Þá var Jón Ólafur Jónsson með 6 stig , Finnur A. Magnússon , Snjólfur Björnsson og Sveinn Davíðsson allir með 3 og Jóhann Sævarsson með 2 . Hólmarar vilja sjálfsagt gleyma leiknum í Keflavík sem fyrst en liðið vermir 8. sæti deildarinnar með 10 stig nú þegar tímabilið er hálfnað . Gengið hefur upp og ofan hjá liðinu það sem af er vetri og hefur meiðsladraugurinn hrellt það líkt og granna þeirra í Borgarnesi . Fyrsti leikur Hólmara á nýju ári er gegn Þór frá Þorlákshöfn . Leikið verður 10. janúar og fer leikurinn fram í Þorlákshöfn .